[{"text_idx": "#000003", "text": "Gallaf ddweud yn hawdd mai dyna oedd amser gorau fy mywyd. Er mai dim ond am fis fues i\u2019n teithio cefais llwyth o brofiadau newydd, gwelais bethau anhygoel ac cwrddais a\u0302\u2019r cymeriadau mwyaf lliwgar erioed. Mi ddysgais nifer o bethau newydd tra\u2019n teithio, ond dyma 5 o wersi ddysgais i ar fy nhaith."}, {"text_idx": "#000005", "text": "Mi wersyllais i o dan y se\u0302r, allan yn y gwyllt, yn Scandinavia a\u2019r Ffindir ac er yr holl chwiws a\u2019r mosgitos roedd bod yng nghanol unlle, heb dy\u0302 am filltiroedd ac oriau o deithio o\u2019r pentref agosaf yn brofiad anhygoel. Roedd y rhyddid a brofais yn anhygoel a dwi erioed wedi profi rhywbeth o\u2019r fath."}, {"text_idx": "#000006", "text": "Erbyn i mi gyrraedd Trondheim (dinas hanner ffordd i fyny Norwy), roeddwn i\u2019n dechrau edrych bach yn sgryffi. Cyrhaeddais i Trondheim am 11yh ac mi gerddais i o amgylch y ddinas am ryw awr yn chwilio am yr hostel lle roeddwn i\u2019n bwriadu aros, dim ond i ddarganfod nad oedd yn agor am gwpl o ddiwrnodau. Mae Norwy yn wlad hynod o ddrud felly nid yw\u2019n syndod bod y gwestau wedi bod yn rhy ddrud i mi, felly cerddais no\u0302l trwy\u2019r ddinas gan anelu at yr orsaf drenau. Yna darganfyddais ei fod wedi cau am y nos. Felly dyna le oeddwn i, gyda fy mag yn drwm ar fy nghefn, fy nghorff yn brifo ar o\u0302l diwrnodau o gerdded, mewn dinas ddiarth heb do\u0302 uwch fy mhen na gwely i gysgu. Doedd gen i ddim dewis ond ffeindio mainc concrit a metel tu allan i\u2019r orsaf, a mynd i gysgu am y noson. Ches i ddim trwbl o gwbl, mae\u2019n siwr am fod pobl yn meddwl nad oes gan rywun sy\u2019n cysgu ar y stryd ddim byd o werth arno. Dyna oedd y tro cyntaf wrth deithio i mi gysgu ar fainc, ond dim dyna oedd y tro cyntaf. Mi wnes i rywbeth tebyg yn Bodo yn bell yn y cylch Arctig yng ngogledd Norwy, eto yng ngogledd Sweden ac ar gyrion Napoli yn yr Eidal (lle roedd cryn dipyn yn gynhesach)."}, {"text_idx": "#000007", "text": "Pan gysgais i tu allan i Napoli, ffeindiais fainc ger cledrau tre\u0302n mewn gorsaf drenau bach heb do\u0302. Tua 1yb, cefais fy neffro gan swn traed yn rhedeg ar draws y concrit ger fy ngwely. Eisteddais i fyny\u2019n syth gan weld heddlu\u2019n rhedeg trwy\u2019r orsaf tuag at dre\u0302n oedd wedi stopio ar ben y platfform, ar ei ho\u0302l nhw roedd 2 paramedig. Yna, llusgwyd menyw oddi ar y tre\u0302n yn sgrechian a gweiddi. Codais fy mag ar fy nghefn a cherddais draw i weld beth oedd yn digwydd. Roedd torf fach wedi ymgasglu o amgylch y fenyw yma oedd yn ysgwyd ar y llawr ac yn sgrechian. Gofynnais i ddyn oedd yn sefyll drws nesa i mi beth oedd yn digwydd. Dim ond i gael gwybod ei bod hi\u2019n meddwl bod diawl wedi gorchfygu ei chorff. Wedyn daeth heddwas arall gydag offeiriad a dyna le roeddwn i, rhyw Gymro bach ar ei ben ei hun, ganol nos, yn un o ddinasoedd mwyaf peryg Ewrop, yn gwylio alldafliad diawl. Weithiodd hynny ddim ac felly rhoddwyd y fenyw ar stretsier yn sgrechian ac ysgwyd a mynd a hi oddi yno. Es no\u0302l tuag at fy mainc, gorwedd lawr a cheisio mynd yn o\u0302l i gysgu tan y bore."}, {"text_idx": "#000011", "text": "Y drydedd wers yn syml y dylid gwneud mwy o ymdrech i ailgylchu a thrwsio beth sydd wedi torri. Wrth deithio mi fyddai rhai o fy eiddo yn torri, a doedd gen i ddim arian i brynu rhai newydd i\u2019w amnewid felly doedd gen i ddim dewis ond ceisio\u2019u trwsio. Ges i lawer o drafferth gyda fy sandalau yn benodol, a doedd gen i ddim dewis erbyn y diwedd ond i dorri twll gyda fy nghyllell yng nghanol un ohonyn nhw, wedyn estyn fy nghordyn a cheisio clymu\u2019r sandal mlaen i fy nhroed bob bore. Rhaid cyfaddef nad oedd yn hynod o gyfforddus yn enwedig wrth feddwl bod fy nhraed mewn stad ofnadwy \u2013 wedi eu gorchuddio a phothelli ar o\u0302l cerdded gormod a thoriadau bach lle roedd fy nhraed wedi taro cerrig wrth nofio yn y Mediterraenean. Ond roedd gwell dioddef na talu am ba\u0302r newydd o sandalau yn enwedig gan mod i wedi prynu\u2019r sandalau ar gyfer y daith ac roeddwn i am iddyn nhw gyrraedd y diwedd."}, {"text_idx": "#000012", "text": "Wrth deithio roedd hyd yn oed y pethau lleiaf yn gallu bod yn dipyn o antur. Mynd i\u2019r ty\u0302 bach oedd un o anturiaethau\u2019r daith. Mae yna ddau achlysur arbennig dwi\u2019n eu cofio."}, {"text_idx": "#000013", "text": "Yn fuan ar o\u0302l cyrraedd y cylch Arctig wrth syllu allan o ffenestr y tre\u0302n gwelais olygfeydd anhygoel. Yr unig bethau oedd o fy amgylch oedd coedwigoedd anferthol, cewri o fynyddoedd, llynnoedd rhewllyd eu golwg ac eira ar yr ucheldiroedd. Mor hyfryd oedd yr olygfa mi benderfynais ofyn i reolwr y tre\u0302n stopio\u2019r tre\u0302n i mi gael disgyn oddi ar y tre\u0302n. Dim ond un tre\u0302n y dydd oedd yn mynd trwy\u2019r baradwys hon yng nghanol unlle yn Norwy. Gofynnodd rheolwr y tre\u0302n i mi pryd roeddwn i am gael fy nghasglu er mwyn iddo ddweud wrth y tre\u0302n nesaf i stopio ar fy nghyfer. Felly disgynnais oddi ar y tre\u0302n a\u2019i wylio\u2019n gadael. Edrychais o gwmpas gan weld dim ond caban bach pren gwag ac un lo\u0302n fach pridd. Edrychais tua\u2019r llyn anferthol agos a phenderfynais gerdded i\u2019w glan yn ochr arall. Cerddais am ychydig oriau trwy\u2019r goedwig heb lwybr i\u2019w ddilyn. Ar o\u0302l gosod fy ngwersyll am y noson cerddais ychydig yn fwy tan i mi ffeindio traeth bach cerrig ar lan y llyn a phenderfynais gerdded no\u0302l a symud fy mhabell o\u2019r gwersyll i\u2019r traeth. Wedi gosod yr ail wersyll a rhoi sosban o ddwr i ferwi ar y ta\u0302n pren roedd rhaid i mi fynd i\u2019r ty\u0302 bach. Felly i ffwrdd a mi i\u2019r goedwig gyda hanner ro\u0302l o bapur ty\u0302 bach yn fy llaw. Er mod i\u2019n fodlon cyrcydu pan fod angen, roedd gweld boncyff marw ar lawr y goeden yn ormod o demtasiwn. Felly, gyda\u2019r bwriad o fod yn gyflym i osgoi\u2019r mosgitos, tynnais fy nhrywsus ac eistedd ar y boncyff pwdr i fynd i\u2019r ty bach. Yn fuan ar o\u0302l dechrau, meddyliais fod cnoadau\u2019r mosgitos yn fwy na poenus na\u2019r arfer. Ond na. Nid mosgitos oedd yn cnoi, ond morgrug. Dyna pryd sylwais fod y boncyff wedi ei orchuddio gan nyth morgrug. Wwps."}, {"text_idx": "#000014", "text": "Nid yn unig byd natur sy\u2019n gallu achosi mynd i\u2019r ty\u0302 bach fod yn antur. Roedd ty\u0302 bach yn Sofia ym Mwlgaria yn dipyn o antur. Doeddwn i ddim mewn tymer da erbyn cyrraedd Sofia, roeddwn i wedi blino, ac roedd rhywun yn yr orsaf drenau wedi dwyn fy mag plastig oedd yn cynnwys cardiau post, beiro a gwefrwr ffo\u0302n, dim ond yn gynharach yn y dydd brynais i rheini. Hefyd roeddwn i wedi dechrau blino. Felly, doeddwn i ddim yn hapus gorfod talu i ddefnyddio\u2019r ty\u0302 bach. Ond mi wnes ac mi agorais ddrws y cuddygl. Wel mae ei alw\u2019n ddrws bach yn gor-ddweud, dim ond darn o bren yn ymestyn o fy mhen-glin at fy ngheseiliau. Wel roedd hwnna\u2019n ddigon gwael. Ond beth oedd yn waeth oedd y ffaith nad oeddwn i\u2019n gallu ffeindio fy mhapur ty\u0302 bach. Roedd gen i fy mag mawr yn pwyso yn erbyn cefn y \u201cdrws\u201d ac roedd gen i bapur ty\u0302 bach ynddo... rhywle. Felly ar o\u0302l mynd i\u2019r ty\u0302 bach dyna le oeddwn i yn chwilota trwy fy mag anferthol am dipyn o bapur ty\u0302 bach. Yna dechreuodd rhyw hen fenyw, oedd yn amlwg yn gweithio yna, ddod i mewn i\u2019r ystafell lle roedd y cuddyglau dim ond i weld fy mhen i yn hofran tu o\u0302l i\u2019r \u201cdrws\u201d gyda fy nhrywsus o amgylch fy ffe\u0302r. Gwenais yn chwithig arni tan iddi adael a no\u0302l a fi i chwilota trwy\u2019r bag. Ychydig o funudau wedyn no\u0302l a hi i fy ngweld yn yr union yr un safle. Doedd hi ddim yn edrych yn hapus. Allan a hi. Ychydig o funudau wedyn, no\u0302l a hi a dweud rhywbeth crac i mi gan wgu. Yn ffodus yn y cyfamser mi lwyddais estyn fy ffo\u0302n a\u0302 chyfieithydd arno. Felly pan ddychwelodd y fenyw yma roeddwn i\u2019n barod ar ei chyfer. Efallai mai\u2019r cyfieithiad oedd yn anghywir, neu fi oedd ddim yn ei ehangu\u2019n gywir, neu efallai, nad yw \u201cCer i grafu\u201d yn neud llawer o synnwyr yn Bwlgareg. Unwaith eto gadawodd hi, llwyddais ffeindio\u2019r papur ty\u0302 bach. Sortio\u2019r bag, a gadael gan gerdded yn syth heibio\u2019r fenyw tu allan gan ddal fy mhen i fyny."}, {"text_idx": "#000028", "text": "Cynlluniau gwenwynig canol Caerdydd: mae dinas well yn bosibl"}]